ขายสินเชื่อ
โดย...ชัตน์วรี
19 ก.พ. 2559

โดย...ชัตน์วรี
เห็นช่วงนี้ธนาคารพาณิชย์หลายแห่งประกาศรับสมัคร “พนักงานขายสินเชื่อบ้านอิสระ” หรือ “ตัวแทน” เพื่อหาลูกค้าสินเชื่อบ้านให้มากขึ้น จากเดิมที่จะเห็นตัวแทนโทรมาเสนอให้สมัครบัตรเครดิต หรือให้บริการสินเชื่อส่วนบุคคล 
พนักงานขายสินเชื่อบ้านอิสระ มีหลากหลายรูปแบบ ทั้งทำส่วนตัว ตั้งเป็นบริษัท หรือตั้งทีมงานที่จะเสนอขายผลิตภัณฑ์การเงิน สินเชื่อทุกประเภท ทั้งบัตรเครดิต สินเชื่อส่วนบุคคล รวมไปถึงสินเชื่อบ้าน
บางรายก็ผูกติดกับธนาคารใดธนาคารหนึ่งเท่านั้น โดยจะไม่รับงานซ้ำซ้อนกับธนาคารอื่น บางรายก็จัดทำเว็บไซต์ที่นำเสนอผลิตภัณฑ์สินเชื่อประเภทต่างๆ เปรียบเทียบดอกเบี้ยและเงื่อนไข เพื่อให้ลูกค้าเปรียบเทียบ ถ้าสนใจพนักงานก็สามารถจะทำหน้าที่เป็นตัวแทนที่จะประสานงานขอสินเชื่อให้กับลูกค้าได้
การรับสมัคร “พนักงานขายสินเชื่อ” ธนาคารเองก็ได้ประโยชน์ “ลดต้นทุน” เงินเดือนพนักงาน โดยธนาคารจะจ่ายเพียงค่าคอมมิชชั่น และจ่ายต่อเมื่อลูกค้าที่ขอสินเชื่อได้รับอนุมัติ ค่าคอมมิชชั่นประมาณ “ล้านละ 2-3 พันบาท” และนี่คือหนึ่งในการปรับตัวธุรกิจธนาคารพาณิชย์